《凫鹥亭》
宋代·胡宗愈

君为凫鹥亭，更作凫鹥诗。凫鹥为鸟虽甚微，君心仁爱乃在兹。

不忍壮者弋其母，儿童捕其儿，凫鹥母子何嬉嬉。

城头草静烟云迷，城下水暖菰蒲低。凫鹥朝傍云烟飞，倦来暮入菰蒲栖。

寄巢生子冬复夏，巢稳子大无人知。我思入境观君为，坐见三异于今时。

知君官久行亦归，亭上引满伤别离。岂惟丰人惜君去，虽我亦为凫鹥悲。

作者简介：（1029—1094）宋常州晋陵人，字完夫。胡宿侄。仁宗嘉祐四年进士。神宗时累官同知谏院，反对王安石用李定为御史，出通判真州。哲宗元祐初，累进给事中、御史中丞，进《君子无党论》，拜尚书右丞。刘安世等合攻之，出知陈州，徙成都府，蜀人安其政。召为礼部尚书，迁吏部。卒谥简修，一曰修简。